初除戶曹喜而言志
作者：白居易
朝代：唐

paragraphs: 詔授戶曹掾，捧詔感君恩。
感恩非爲己，祿養及吾親。
弟兄俱簪笏，新婦儼衣巾。
羅列高堂下，拜慶正紛紛。
俸錢四五萬，月可奉晨昏。
廩祿二百石，歲可盈倉囷。
喧喧車馬來，賀客滿我門。
不以我爲貪，知我家內貧。
置酒延賀客，客容亦歡欣。
笑云今日後，不復憂空尊。
荅云如君言，願君少逡巡。
我有平生志，醉後爲君陳。
人生百歲期，七十有幾人。
浮榮及虛位，皆是身之賓。
唯有衣與食，此事粗關身。
苟免飢寒外，餘物盡浮雲。